Tussen die duiwel, diep blou see | Netwerk24
Deur Barnard Beukman 11 April 2020 05:00
Selfs ons alledaagse posisioneringskampe is geraak deur die Covid-19-pandemie.
Verlig of verkramp, links of regs, sosialisties of kapitalisties, individuele regte of groepsregte, regstellende aksie of meriete, vegters teen aardverhitting of ontkenners daarvan, noem maar op. Nou is dit die inperkers teen die uitbrekers.
En dit is juis hier waar alle regeerders, ook pres. Cyril Rama-phosa, tussen die duiwel en die diep blou see is.
Sommige deelnemers aan die debat – amper soos met Bybelversies buite konteks uit die Ou Testament – gaan grawe die nodige wetenskaplike verslag of projeksies of voorbeeld van 'n land uit wat hul punt bewys.
Maar, in alle erns, daar is heelwat goedingeligtes en kundiges wat geldige punte opper ten gunste van 'n langdurige inperking of 'n opheffing met bepaalde beperkings.
Die kernargument van die inperkers is dat die meeste wetenskaplike data tans wys dat 'n ononderbroke staat van inperking van tussen 40 en 50 dae nodig is om die virus se verspreiding grootliks die nek om te draai. Veral ter wille van die kwesbares meen hulle dit is nou prioriteit om lewens te red. In elk geval sal mediese geriewe nie 'n massa-uitbreking kan hanteer nie en sal duisende sonder versorging sterf.
Hulle wys daarop dat lande wat aanvanklik gedink het die antwoord is mindere maatreëls, die natuurlike verspreiding van die virus en sodoende 'n natuurlike immuniteit wat ontwikkel, moes omswaai toe infeksies handuit geruk het. Die Britte en veral Amerika het gewys as die bestellings vir lyksakke styg, swig politici voor inperking. Selfs Donald Trump.
Die lof wat hy nou kry vir sy hantering van die situasie is hoogs verdienstelik.
Swede swig ook
Die gunstelingvoorbeeld van die uitbrekers, Swede, het voor die langnaweek ook omgeswaai. Hulle verwag nou ook baie sterftes en oorweeg meer inperkings.
Die uitbrekers meen Rama-phosa moet juis die beweegruimte gebruik wat hy gekry het omdat hy vroeg in die siklus ingeperk het. Daarom kan hy vol-gens hulle vroeër uitbeweeg en die ekonomie weer oopsluit. Die vernietigende inkrimping van die ekonomie gaan volgens hulle noodwendig groter vernietiging, ellende en onstabiliteit bring.
Hulle vra om die opheffing van die inperking sodat ondernemings en nywerhede weer aan die gang kan kom. Daar moet dan ook nog maatreëls wees om 'n gesonde afstand, gesonde praktyke en beskerming van kwesbares, soos bejaardes, te handhaaf.
Hulle vrees ook dat die inperking 'n ewigdurende Groundhog Day skep waaruit nooit gebreek kan word nie weens vrese vir die volgende vlaag.
Die laaste en volgende paar dae is verskeie van dié vertrekpunte op ons blaaie en op Netwerk24 te lees soos verwoord deur meningskrywers, ekonome en wetenskaplikes.
Pres. Cyril Ramaphosa Donderdagaand.
Ramaphosa het nou voorlopig sy kaart gespeel met 'n verlengde inperking. Maar praat ook reeds oor hoe die land daaruit bestuur gaan moet word. Dit dui op 'n geleidelike uitfasering ná April.
Die lof wat hy nou kry vir sy hantering van die situasie is hoogs verdienstelik. 'n Pilaar van standvastigheid midde-in 'n warboel van teenstrydighede.
Maar sy toets vir ware staatsmanskap gaan steeds wees of hy die land kan red van dreinerende staatsondernemings. En of hy die pogings vanuit die ANC om 'n Stalinistiese wurggreep op landsake te kry, sal kan afweer – dus of hy sy en Tito Mboweni se beloftes sal kan deurvoer. Daarvan gaan die pandemie hom nie polities red nie.